b'\n_START_ARTICLE_\nKaunasin vanhakaupunki\n_START_PARAGRAPH_\nKaunasin vanhakaupunki sijaisee Niemen- ja Nemumasjoen yhtymiskohtaan rakennetun Kaunasin linnoituksen ymp\xc3\xa4rill\xc3\xa4. L\xc3\xa4nness\xc3\xa4 ja etel\xc3\xa4ss\xc3\xa4 rajana on joki, kun taas muut rakennukset on rakennettu linnoituksen it\xc3\xa4puolelle. Kaupungin perustana on vanha linnoitus, jota kunnostetaan my\xc3\xb6s Euroopan unionin rakennerahastojen tuella.\n_START_SECTION_\nKirkot\n_START_PARAGRAPH_\nKaunasin linnoituksen vieress\xc3\xa4 on fransiskaaneille kuuluva Pyh\xc3\xa4n Yrj\xc3\xb6n kirkko, joka oli Liettuan sosialistisen neuvostotasavallan aikana varastorakennuksena. Kirkon t\xc3\xa4ydellisen entis\xc3\xb6innin arvoksi on arvioitu noin 10 miljoonaa euroa. Kirkossa on jumalanpalveluksia varten punaisista tiilist\xc3\xa4 tehty tilap\xc3\xa4inen alttari ja tuoleina toimivat retkeilytuolit.\n_START_SECTION_\nKeramiikkamuseo\n_START_PARAGRAPH_\nKaunasin vanhassakaupungissa on useita museoita, kuten Kaunasin keramiikkamuseo, jonka vanhimmat ruukut ovat 1400-luvulta. N\xc3\xa4yttelyss\xc3\xa4 on my\xc3\xb6s koristetiili\xc3\xa4 ja tiili\xc3\xa4, joihin on sinet\xc3\xb6ity hallitsijoiden kuvia. Osa keramiikkamuseon n\xc3\xa4yttelyst\xc3\xa4 on ulkomailta saatua, kuten yhdysvaltalainen tilap\xc3\xa4iskokoelma._NEWLINE_Osa keramiikkamuseon Kaunasin vanhan kaupungintalon kellarissa olevista tiloista on ollut aikoinaan vankisellein\xc3\xa4. Yksi huoneista on eristysselli, karsseri.\n_START_SECTION_\nViestint\xc3\xa4museo\n_START_PARAGRAPH_\nKaunasin viestint\xc3\xa4museossa on lyhyt esittely postilaitoksesta Liettuan suuriruhtinaskunnassa ja my\xc3\xb6s Liettuan tasavallassa vuoteen 1939. Viestint\xc3\xa4museon merkitt\xc3\xa4vin osa liittyy puhelin-, radio- ja televisiotekniikkaan. Kaunasissa on ollut alaan liittyv\xc3\xa4\xc3\xa4 elektroniikkateollisuutta. Erilaiset puhelimet, radiovastaanottimet kuin my\xc3\xb6s Nokian ja Benefonin matkapuhelimet ovat edustettuina, samoin my\xc3\xb6s kaapelit paperieristeisist\xc3\xa4 kuparikaapelista ajanmukaisiin valokaapeleihin.'